## Odluka Ustavnog suda Republike Hrvatske broj:U-IIIA-4355/2005 od 6. veljače 2007.

### NN 30/2007 (21.3.2007.), Odluka Ustavnog suda Republike Hrvatske broj:U-IIIA-4355/2005 od 6. veljače 2007.

# USTAVNI SUD REPUBLIKE HRVATSKE

**1043**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Nevenka Šernhorst, Vice Vukojević
i Milan Vuković, odlučujući o ustavnoj tužbi koju je podnio N. D. iz R., kojeg
zastupa I. D., odvjetnik u R., na sjednici održanoj 6. veljače 2007. godine,
donio je

## ODLUKU

I. Ustavna tužba se usvaja.
II. Općinski sud u Rabu dužan je donijeti odluku u predmetu koji se vodi pred
tim sudom pod brojem: P-144/06 (raniji broj:P-30/94) u najkraćem mogućem roku,
ali ne duljem od šest (6) mjeseci, računajući od prvog idućeg dana nakon dana
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, N. D. iz R., K. 93, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 31. listopada 2005. ustavnu
tužbu radi duljine parničnog postupka, smatrajući da mu je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 1. veljače 1994. tužbom i prijedlogom za
određivanje privremene mjere podnositelja protiv S. Š. iz R. radi utvrđenja i
izdavanja tabularne isprave.
U razdoblju do 5. studenoga 1997. sud je održao dva (2) ročišta za glavnu
raspravu i to: 24. ožujka 1994. te 25. svibnja 1994. godine.
U razdoblju nakon 5. studenoga 1997. u postupku su poduzete sljedeće radnje
relevantne za odlučivanje o pravima i obvezama podnositelja:
– podneskom od 16. prosinca 1998. podnositelj je sudu podnio prijedlog za
delegaciju drugog suda;
– rješenjem broj: 3-Su-304/99 od 16. kolovoza 1999. Županijski sud u Rijeci
izuzeo je od postupanja u ovom predmetu uredujućeg suca te je delegirao Općinski
sud u Krku kao stvarno nadležni sud za postupanje u ovoj pravnoj stvari;
– na ročištu održanom 11. listopada 1999. sud je glavnu raspravu odgodio te je
podnositelju ostavljen rok radi dostave adrese svjedoka te očitovanja na navode
tužene;
– na ročištu održanom 28. veljače 2000. sud je saslušao svjedoke te je odredio
provođenje dokaza saslušanjem stranaka;
– na ročištu održanom 20. studenoga 2000. sud je saslušao stranke;
– rješenjem broj: P-404/99 od 6. prosinca 2000. sud je prekinuo postupak do
rješenja Županijskog suda u Rijeci u predmetu broj: P-589/98;
– protiv navedenog rješenja podnositelj je 22. siječnja 2001. izjavio žalbu s
prijedlogom za povrat u prvobitno stanje preotvaranjem rasprave i donošenjem
meritorne odluke;
– odlukom broj: Gž-547/01 od 14. ožujka 2001. Županijski sud u Rijeci ukinuo je
prvostupanjsko rješenje te je predmet vratio sudu prvog stupnja na ponovni
postupak;
– na ročištu održanom 13. kolovoza 2001. sud je glavnu raspravu odgodio;
– na ročištu održanom 22. siječnja 2002. sud je glavnu raspravu zaključio;
– podnescima od 12. veljače 2002., 20. siječnja 2003. te 6. ožujka 2003.
podnositelj je predložio donošenje meritorne odluke suda;
– rješenjem od 7. ožujka 2003. sud je glavnu raspravu preotvorio;
– na ročištu održanom 7. travnja 2003. sud je glavnu raspravu zaključio;
– protiv odluke suda broj: P-404/99 od 7. travnja 2003. podnositelj je 12.
kolovoza 2003. izjavio žalbu, koju je Županijski sud u Rijeci odlukom broj: Gž-2517/03
od 10. studenoga 2004. djelomično odbio, a djelomično usvojio te je u tom dijelu
prvostupanjsku odluku ukinuo i predmet vratio na ponovno suđenje;
– protiv drugostupanjske odluke, u dijelu u kojemu je odbijena žalba
podnositelja, podnositelj je 13. siječnja 2005. podnio reviziju, koju je sud
prvog stupnja rješenjem broj: P-1146/04 od 13. siječnja 2005. odbacio kao
nedopuštenu;
– protiv navedenog rješenja podnositelj je 31. siječnja 2005. izjavio žalbu;
– na ročištu održanom 14. veljače 2005. sud je glavnu raspravu odgodio;
– odlukom broj: Gž-3512/05 od 6. rujna 2005. Županijski sud u Rijeci odbio je
žalbu podnositelja kao neosnovanu i u cijelosti je potvrdio prvostupanjsko
rješenje o odbacivanju revizije;
– protiv drugostupanjske odluke podnositelj je 31. listopada 2005. podnio
reviziju;
– na ročištu održanom 2. prosinca 2005. sud je glavnu raspravu odgodio te je
odredio da će se postupiti po reviziji;
– rješenjem od 2. prosinca 2005. sud je usvojio prijedlog podnositelja za
delegaciju drugog suda;
– Vrhovni sud Republike Hrvatske je odlukom broj: Gr1-25/06 od 26. siječnja
2006. odredio da u ovom predmetu postupa Općinski sud u Rabu;
– dopisom od 3. travnja 2006. Općinski sud u Krku dostavio je predmet Općinskom
sudu u Rabu na daljnje postupanje, gdje se predmet vodi pod brojem: P-144/06;
– rješenjem od 15. prosinca 2006. sud je podnositelja pozvao na ispravak tužbe;
– podneskom od 9. siječnja 2007. podnositelj je ispravio tužbu te je sudu podnio
prijedlog nagodbe, koji je rješenjem suda od 15. siječnja 2007. dostavljen
tuženiku na očitovanje.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 1. veljače 1994. pred Općinskim sudom u Rabu.
Međutim, duljina postupka uzima se u obzir od 5. studenoga 1997., kad je stupio
na snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj: 1., 4., 6., 7., 11., 12. i 13. uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnijeta je 31. listopada 2005., a do tog dana sudski postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno jedanaest (11) godina i devet (9)
mjeseci, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, jedanaest (11)
mjeseci i dvadeset pet (25) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred sudom prvog stupnja i pred
sudom drugog stupnja.
Nakon što je usvojen prijedlog podnositelja za delegaciju Općinskog suda u Krku,
sud prvog stupnja održao je više ročišta za glavnu raspravu, na kojima je,
između ostalog, proveo dokaz saslušanjem svjedoka i stranaka, rješenjem je
prekinuo postupak te je odlučio o postavljenom tužbenom zahtjevu.
U povodu žalbe podnositelja izjavljene protiv rješenja kojim je prekinut
postupak te žalbe podnositelja izjavljene protiv odluke suda o tužbenom
zahtjevu, predmet je dostavljen na Županijski sud u Rijeci na odlučivanje.
Nakon što je viši sud djelomično usvojio žalbu podnositelja te prvostupanjsku
odluku djelomično ukinuo, predmet je vraćen sudu prvog stupnja na ponovni
postupak.
U nastavku postupka Općinski sud u Krku odlučio je o reviziji podnositelja,
održao je jedno (1) ročište te je uputio žalbu podnositelja (izjavljenu protiv
rješenja o odbacivanju revizije) Županijskom sudu u Rijeci na odlučivanje.
Županijski sud u Rijeci odbio je žalbu podnositelja u cijelosti kao neosnovanu.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe, kao tužitelj u parničnom
postupku, nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje preko jedanaest
(11) godina, što ne udovoljava zahtjevu suđenja u razumnom roku.
Ustavni sud utvrđuje da su sudovi konkretni parnični postupak vodili
neučinkovito, pri čemu valja istaknuti i činjenicu da je nakon što je zaključio
glavnu raspravu, na ročištu održanom 22. siječnja 2002., Općinski sud u Krku bio
potpuno neaktivan do 7. ožujka 2003., kad je preotvorio glavnu raspravu.
Slijedom navedenog, a imajući u vidu ukupno trajanje postupka, neučinkovitost
redovnih sudova te okolnost da se u konkretnom slučaju ne radi o složenoj
pravnoj stvari, Ustavni sud je utvrdio da je dugim trajanjem i neučinkovitim
provođenjem parničnog postupka, u kojemu nije donesena pravomoćna odluka suda,
podnositelju povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima i obvezama, koje je
zajamčeno člankom 29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Rabu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4355/2005
Zagreb, 6. veljače 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 30/2007-1043
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)